b"\n_START_ARTICLE_\nAmerican Gangster\n_START_SECTION_\nArgument\n_START_PARAGRAPH_\nNova York, any 1968. Frank Lucas (Denzel Washington) \xc3\xa9s el silenci\xc3\xb3s xofer i transportista d'un dels caps m\xc3\xa9s carism\xc3\xa0tics mafiosos negres de Harlem. Per\xc3\xb2 quan el cap mor inesperadament, Frank decideix aprofitar la porta que ha quedat oberta en l'estructura de poder per construir el seu propi imperi i fer realitat la seva versi\xc3\xb3 del somni americ\xc3\xa0. Gr\xc3\xa0cies al seu enginy i a una estricta \xc3\xa8tica dels negocis, aconsegueix el control del tr\xc3\xa0fic de drogues al cor de la ciutat, inundant els carrers amb un producte de major qualitat a millor preu. Lucas \xc3\xa9s m\xc3\xa9s llest que tots els altres grups mafiosos i no nom\xc3\xa9s acaba convertint-se en un dels narcotraficants m\xc3\xa9s grans de la ciutat, sin\xc3\xb3 tamb\xc3\xa9 en una de les seves supervedets c\xc3\xadviques. Richie Roberts (Russell Crowe) \xc3\xa9s un policia marginat que coneix b\xc3\xa9 els carrers i nota que el poder de la xusma est\xc3\xa0 canviant de mans. Creu que una persona aliena als clans coneguts s'enfila per l'escala del poder. Tant Richie Roberts com Frank Lucas comparteixen un estricte codi \xc3\xa8tic que els aparta de la resta de seus coetanis, transformant-los en dues figures solit\xc3\xa0ries en costats oposats de la llei. En creuar-se els seus destins no tarda a esclatar una confrontaci\xc3\xb3 de la qual segurament nom\xc3\xa9s un sortir\xc3\xa0 guanyant.\n_START_SECTION_\nAn\xc3\xa0lisi\n_START_PARAGRAPH_\nAmerican Gangster no va guanyar cap de les nominacions als premis. En va rebre quatre al Globus d'Or i dues a l'Oscar. \xc3\x89s una pel\xc2\xb7l\xc3\xadcula de g\xc3\xa0ngsters a l'estil cl\xc3\xa0ssic i, malgrat els seus 158 minuts de metratge, aconsegueix mantenir l'atenci\xc3\xb3 de l'espectador._NEWLINE_La pel\xc2\xb7l\xc3\xadcula recrea la vida del llegendari traficant d'hero\xc3\xafna Frank Lucas, el g\xc3\xa0ngster que als anys 70 en va ser l'amo distribuint hero\xc3\xafna des de les voreres del carrer 116. El film tamb\xc3\xa9 t\xc3\xa9 una lectura del capitalisme nord-americ\xc3\xa0. La de Lucas \xc3\xa9s la hist\xc3\xb2ria d'un home fet a si mateix, paradigma del somni americ\xc3\xa0 i empresari d'\xc3\xa8xit. Va comen\xc3\xa7ar del no-res com a xofer de Bumpy Johnson, un dels caps mafiosos de Nova York i, quan mor, Lucas aprofita el buit de poder per construir el seu propi imperi i controlar el tr\xc3\xa0fic de drogues a Harlem. El seu model de negoci \xc3\xa9s innovador; el producte, l'hero\xc3\xafna, ja \xc3\xa9s m\xc3\xa9s q\xc3\xbcestionable. Lucas volia eliminar els intermediaris que encarien i adulteraven el producte, de manera que se'n va anar a buscar-lo directament al prove\xc3\xafdor i el va trobar al Sud-est Asi\xc3\xa0tic._NEWLINE_Crowe i Washington nom\xc3\xa9s coincideixen en pantalla els \xc3\xbaltims 20 minuts de metratge. Fins llavors, seq\xc3\xbc\xc3\xa8ncies encreuades posen en relleu les paradoxes dels dos personatges: un g\xc3\xa0ngster que resol a trets comptes pendents, per\xc3\xb2 el diumenge acompanya a missa la seva mare, i un policia honest per\xc3\xb2 amb una vida personal desordenada. Criminal i policia acabaran col\xc2\xb7laborant i fins i tot fent-se amics. Lucas va rebaixar a 15 la seva sent\xc3\xa8ncia inicial de 70 anys de pres\xc3\xb3 en cantar els noms de desenes de policies corruptes de Nova York. En total, van caure tres quartes parts dels agents antidroga de la ciutat."